વિનોદના આ નિઃસ્વાર્થ ત્રાગા સામે હું ઝૂકી ગયો અને મારો પહેલો વાર્તાસંગ્રહ, બલકે મારું પહેલું પુસ્તક ખલેલ બહાર પડ્યું અને ગુજરાત સરકારનું શ્રેષ્ઠ પુસ્તક તરીકેનું એક પારિતોષિક પણ એને મળ્યું. અને વર્ષોથી જામેલી મારી લઘુતાગ્રંથિ તૂટી. વિનોદ ભટ્ટે આ કામ કરીને મારા માટે સાહિત્યજગતના દરવાજા ખોલી આપ્યા, અને મારામાં અહંકાર નહિ, પણ હુંકાર પ્રગટાવી આપ્યો. મારી નિસ્તેજતા એને કારણે જ દૂર થઈ. આજે પણ જ્યારે જ્યારે મારું કોઈ નવું પુસ્તક પ્રગટ થાય છે, પછી ભલેને તે એકસાઠમું હોય, પણ ત્યારે ત્યારે મને વિનોદ ભટ્ટનું સ્મરણ થયા વગર રહેતું નથી. એક ઋણભાવ અનુભવાય છે.